TÄYTÄNTÖÖNPANOJÄRJESTELY AMERIKAN YHDYSVALTOJEN KAUPPAMINISTERIÖN KANSALLISEN STANDARDOINNIN JA TEKNOLOGIAN LAITOKSEN (THE NATIONAL INSTITUTE OF STANDARDS AND TECHNOLOGY OF THE DEPARTMENT OF COMMERCE OF THE UNITED STATES OF AMERICA) JA EUROOPAN YHTEISÖJEN KOMISSION VÄLILLÄ METROLOGIAN JA MITTAUSSTANDARDIEN ALAN YHTEISTYÖSTÄ

(1999/C 347/03)

(Ainoastaan englanninkielinen teksti on todistusvoimainen)

1 artikla

Soveltamisala ja tavoitteet

Amerikan yhdysvaltojen kauppaministeriön kansallinen standardoinnin ja teknologian laitos (The National Institute of Standards and Technology (NIST) of the Department of Commerce of the United States of America) ja Euroopan yhteisöjen komissio, jota tämän järjestelyn allekirjoittamisen yhteydessä edustaa tieteen, tutkimuksen ja kehityksen pääosasto, jäljempänä "allekirjoittajaorganisaatiot", sopivat tieteellistä ja teknologista yhteistyötä koskevan Euroopan yhteisöjen ja Amerikan yhdysvaltojen hallituksen välisen sopimuksen, jäljempänä "sopimus", 4 ja 5 artiklan nojalla kehittävänsä yhteistyöjärjestelmän mittausteknologian ja mittausstandardien alan yhteistyötä varten.

Yhteistyön tarkoituksena on osoittaa, missä määrin NIST:n teknisten laboratorioiden ja Euroopan kansallisten laboratorioiden verkoston mittaukseen liittyvät valmiudet vastaavat toisiaan sekä parantaa osallistuvien laitosten tieteellisiä ja teknologisia valmiuksia.

2 artikla

Yhteistyötoimet

A Tämä täytäntöönpanojärjestely voi käsittää teknisten tietojen, viitetietojen ja vertailumateriaalien, kalibrointitietojen tai mittausstandardien vaihtoa, vierailijavaihtoa, tutkimusyhteistyötä yhteistä etua koskevilla aloilla ja muita yhteisesti hyväksyttyjä yhteistyötoimia.

B Tieteellistä yhteistyötä voidaan toteuttaa seuraavilla yhteistä etua koskevilla aloilla:

1. kansainvälisiä vertailuja sisältävän tietokannan kehittäminen ja ylläpito yhteisesti

2. keskinäisien vastaavuuksien vahvistaminen

3. yhteinen mittaustekniikoiden ja mittausstandardien kehittäminen

4. yhteinen vertailumateriaalien kehittäminen

5. keskinäisen jäljitettävyyden vahvistaminen sellaisena kuin se määritellään alaviitteessä(1)

6. muut mahdolliset yhteisesti sovittavat toimet.

C Kaikista tämän täytäntöönpanojärjestelyn nojalla toteutettavista toimista on sovittava kirjallisesti allekirjoittajaorganisaatioiden kesken, ja niihin on tarvittaessa sovellettava lisäksi muita järjestelyjä Amerikan yhdysvaltojen ja Euroopan yhteisön lainsäädännön ja menettelyjen mukaisesti.

3 artikla

Rahoitus

Tämän täytäntöönpanojärjestelyn mukaiset tutkimustoimet toteutetaan käytettävissä olevien rahavarojen ja henkilöstön mukaan. Yhteisiä toimia koskevat rahoituspäätökset tehdään yhteisellä sopimuksella.

4 artikla

Henkinen omaisuus

Määräykset tämän täytäntöönpanojärjestelyn mukaisten yhteistyötoimien yhteydessä syntyvän henkisen omaisuuden suojasta ja levittämisestä ovat sopimuksen liitteessä annettujen määräysten mukaiset.

5 artikla

Vastuuvapautuslauseke

Kaikkien tämän täytäntöönpanojärjestelyn nojalla allekirjoitettujen sopimusten mukaisesti välitettyjen tietojen on oltava paikkansapitäviä tietoja välittävän sopimuspuolen vilpittömän tietämyksen mukaisesti, mutta välittävä sopimuspuoli ei takaa välittämiensä tietojen soveltuvan mihinkään erityiseen vastaanottavan sopimuspuolen tai kolmannen käyttötarkoitukseen tai sovellutukseen.

6 artikla

Toimien suunnittelu ja tarkastus

A Tämän täytäntöönpanojärjestelyn tultua voimaan molemmat allekirjoittajaorganisaatiot nimeävät edustajansa, jotka yhteisesti sovittuna ajankohtana suunnittelevat ja tarkastavat tämän täytäntöönpanojärjestelyn mukaiset toimet ja pyrkivät parhaan kykynsä mukaan ratkaisemaan mahdolliset erimielisyydet.

B Näiden toimien toteuttamiseen liittyvien kysymysten yhteydenpitäjä on NIST:n osalta NIST:n kansainvälisten ja akateemisten asioiden toimisto (NIST Office of International and Academic Affairs) ja Euroopan yhteisöjen komission osalta mittausta ja testausta koskeva tieteen, tutkimuksen ja kehityksen pääosaston mittauksen ja testauksen yleinen toimi.

7 artikla

Voimaantulo ja irtisanominen

Tämä täytäntöönpanojärjestely tulee voimaan sen jälkeen, kun molemmat organisaatiot ovat sen allekirjoittaneet, ja on voimassa viisi vuotta, jollei kumpikaan sopimuspuoli päätä järjestelyn voimassaoloa toiselle sopimuspuolelle 90 päivää aikaisemmin toimittamallaan kirjallisella irtisanomisilmoituksella. Täytäntöönpanojärjestelyä voidaan muuttaa tai sen voimassaoloaikaa voidaan jatkaa allekirjoittajaorganisaatioiden kirjallisella sopimuksella. Täytäntöönpanojärjestelyn voimassaolon päättäminen ei vaikuta aikaisemmin käynnistettyjen järjestelyn mukaisten hankkeiden hyväksyttävyyteen tai kestoon.

TÄMÄN VAKUUDEKSI jäljempänä mainitut allekirjoittajat ovat edustamiensa viranomaisten asianmukaisesti valtuuttamina allekirjoittaneet tämän täytäntöönpanojärjestelyn.

Tehty kahtena kappaleena englannin kielellä Brysselissä (paikka), 5 päivänä lokakuuta 1999.

Amerikan yhdysvaltojen kauppaministeriön kansallisen standardoinnin ja teknologian laitoksen (The National Institute of Standards and Technology of the Department of Commerce of the United States of America) puolesta

Raymond KAMMER

Euroopan yhteisöjen komission puolesta pääosaston XII (Tiede, tutkimus, ja kehitys) pääjohtaja

Jorma ROUTTI

(1) Jäljitettävyys määritellään mittauksen ominaisuudeksi tai standardin arvoksi, jolla mittaus tai standardi voidaan yhdistää tunnettuihin viitteisiin, tavallisesti kansallisiin tai kansainvälisiin standardeihin katkeamattomalla vertailuketjulla, jonka vertailujen epävarmuus tunnetaan. On huomattava, että jäljitettävyys on olemassa vain, jos on kerätty jatkuvalla periaatteella tieteellisen tarkat todisteet siitä, että mittauksella saadaan dokumentoituja tuloksia, joiden osalta mittauksen epävarmuuden aste tunnetaan kokonaisuudessaan.